นิกเกอิปิดเช้าพุ่ง 214.28 จุด รับข้อมูลการค้าญี่ปุ่นสดใส
นิกเกอิปิดเช้าพุ่ง 214.28 จุด รับข้อมูลการค้าญี่ปุ่นสดใส
22 เม.ย. 2558

ดัชนีนิกเกอิตลาดหุ้นโตเกียวปิดภาคเช้าทะยานขึ้น โดยดัชนีนิกเกอิปิดภาคเช้าพุ่งขึ้น 214.28 จุด หรือ 1.08% แตะที่ 20,123.37 จุด โดยนิกเกอิพุ่งขึ้นแตะระดับสูงสุดครั้งใหม่ในรอบ 15 ปีที่เหนือ 20,000 จุด หลังจากมีรายงานว่าญี่ปุ่นมียอดเกินดุลการค้าเป็นครั้งแรกในรอบเกือบ 3 ปีในเดือนมี.ค. ซึ่งช่วยให้นักลงทุนมีความเชื่อมั่นต่อเศรษฐกิจของประเทศ
นักลงทุนขานรับรายงานของกระทรวงการคลังญี่ปุ่นที่เปิดเผยในวันนี้ว่า ญี่ปุ่นมียอดเกินดุลการค้าในเดือนมี.ค.อยู่ที่ 2.293 แสนล้านเยน (1.9 พันล้านดอลลาร์สหรัฐ) ซึ่งเป็นการเกินดุลการค้าครั้งแรกนับตั้งแต่เดือนมิ.ย. 2555 โดยข้อมูลดังกล่าวสะท้อนให้เห็นถึงการฟื้นตัวของยอดส่งออก และต้นทุนการนำเข้าน้ำมันดิบและทรัพยากรด้านพลังงานประเภทอื่นๆ ที่ปรับตัวลดลง
โดยหุ้นกลุ่มส่งออกปรับตัวขึ้น โดยหุ้นฟูจิ เฮฟวี อินดัสทรีส์ ผู้ผลิตรถยนต์ซูบารุ ปรับขึ้น 1% และหุ้นพานาโซนิค ขยับขึ้น 0.7% ส่วนหุ้นกลุ่มธนาคารดีดตัวขึ้นหลังจากที่ร่วงลงก่อนหน้านี้ โดยหุ้นซูมิโตโม มิตซุย ไฟแนนเชียล กรุ๊ป พุ่งขึ้น 4.4% และหุ้นมิซูโฮ ไฟแนนเชียล กรุ๊ป ปรับขึ้น 2.4%